**BŪVDARBU LĪGUMS Nr. 2020-03/37**

Datums skatāms laika zīmogā

**Pašvaldības SIA “Ventspils reiss”**, tās valdes priekšsēdētāja Artura Lieģa personā, turpmāk – Pasūtītājs, kurš darbojas uz statūtu pamata, no vienas puses, un **SIA “Ventbetons-V”**, tā valdes locekļa Alda Stankēviča personā, kurš darbojas uz statūtu pamata, turpmāk – Izpildītājs, no otras puses, abas puses kopā sauktas – Puses, katra atsevišķi – Puse, pamatojoties uz iepirkuma procedūras ar identifikācijas Nr. VR2020/11-KF 1. daļas (turpmāk – Iepirkums) rezultātiem un Izpildītāja iesniegto piedāvājumu, noslēdz šādu līgumu (turpmāk – Līgums).

1. **Līguma priekšmets**
   1. Pasūtītājs pasūta un Izpildītājs atbilstoši Līgumā noteiktajām prasībām veic būvdarbus būvobjektā **“Elektroautobusu uzlādes stacija Nr.1 pie sabiedriskā transporta pieturvietas pie Inženieru ielas 87, Ventspilī”** atbilstoši izstrādātā būvprojekta “Elektroautobusu uzlādes stacija Nr.1 pie sabiedriskā transporta pieturvietas pie Inženieru ielas 87, Ventspilī” apjomiem (turpmāk - Darbs).
   2. Izpildot Darbu, Izpildītājs ievēro Pasūtītāja prasības, Līgumā un tā pielikumos, kas ir Līguma neatņemama sastāvdaļa, iekļautos noteikumus un Latvijas Republikā spēkā esošos normatīvos aktus un standartus.
   3. Darbs tiek īstenots ar **Eiropas Savienības Kohēzijas fonda finansiālu atbalstu, projekta** “Attīstīt videi draudzīgu sabiedriskā transporta infrastruktūru Ventspilī (eBuss)”, Nr.4.5.1.2/17/I/004, darbības programmas “Izaugsme un nodarbinātība” 4.5.1. specifiskā atbalsta mērķa “Attīstīt videi draudzīgu sabiedriskā transporta infrastruktūru” 4.5.1.2. pasākuma “Attīstīt videi draudzīgu sabiedriskā transporta infrastruktūru (autobusi)” ietvaros.
2. **Līgumā lietotie termini**
   1. Objekts – Darba tiešā izpildes vieta.
   2. Dienas – kalendārās dienas, ja Līguma tekstā nav atrunāts savādāk.
   3. Defekts – jebkura Darba daļa, kas nav izpildīta saskaņā ar Līgumu, būvprojektu un Latvijas Republikas normatīvo aktu prasībām.
   4. Garantijas termiņš – laika posms, kas sākas no Darba pabeigšanas un Objekta pieņemšanas ekspluatācijā akta parakstīšanas datuma, un kurā Izpildītājam ir pienākums par saviem līdzekļiem un ar saviem materiāliem novērst konstatētos Defektus Pasūtītāja noteiktajā termiņā.
   5. Apakšuzņēmējs – Izpildītāja nolīgta persona vai savukārt tās nolīgta persona, kura veic būvdarbus vai sniedz pakalpojumus Līguma izpildei.
   6. Būvuzraugs– Pasūtītāja nolīgta persona, kura Pasūtītāja vārdā veic Darba izpildes uzraudzību un ir tiesīga tiesību aktu vai Līguma noteikumu neievērošanas gadījumā apturēt Darba izpildi līdz trūkumu novēršanai. Būvuzraugs veic būvuzraudzību saskaņā ar Ministru kabineta 2014.gada 19.augusta noteikumiem Nr.500 „Vispārīgie būvnoteikumi”.
   7. Autoruzraugs – Pasūtītāja nolīgta persona, kura nodrošina būvprojekta autora tiesības īstenot būvprojekta autentisku realizāciju dabā, nepieļaujot būvniecības dalībnieku patvaļīgas atkāpes no akceptētā būvprojekta, kā arī saistošo normatīvo aktu un standartu pārkāpumus būvdarbu gaitā. Autoruzraudzība tiek veikta saskaņā ar Ministru kabineta 2014.gada 19.augusta noteikumiem Nr.500 „Vispārīgie būvnoteikumi”.
   8. Būvdarbu vadītājs – būvspeciālists, kuru iecēlis galvenais būvdarbu veicējs (Izpildītājs) vai atsevišķu būvdarbu veicējs (Apakšuzņēmējs) un kura pienākums ir nodrošināt būvdarbu izpildi atbilstoši būvprojektam, kā arī ievērot citus būvniecību reglamentējošus normatīvos aktus un būvizstrādājumu izmantošanai noteiktās tehnoloģijas.
3. **Līgumcena**
   1. Par Darba izpildi kvalitatīvi, pilnā apjomā un atbilstoši Līguma nosacījumiem Pasūtītājs samaksā Izpildītājam līgumcenu **51 692,15** **EUR** (piecdesmit viens tūkstotis seši simti deviņdesmit divi eiro, 15 centi) apmērā (turpmāk – Līguma summa). Pievienotās vērtības nodokli par būvdarbiem piemēro saskaņā ar Pievienotās vērtības nodokļa likuma 142.pantā noteikto kārtību.
   2. Pēc Līguma parakstīšanas, avansa rēķina un bankas vai apdrošināšanas sabiedrības bezierunu avansa garantijas, atbilstošas Pasūtītāja prasībām un neatsaucamas, saņemšanas Pasūtītājs 10 (desmit) darba dienu laikā samaksā Izpildītājam avansu, kas nepārsniedz 15 507,64 EUR (piecpadsmit tūkstoši pieci simti septiņi eiro, 64 centi).
4. **Darba izpildes termiņi**
   1. Izpildītājam Darbs objektā jāuzsāk un jāpabeidz:

|  |  |  |
| --- | --- | --- |
| Objekta nosaukums | Plānotais būvdarbu uzsākšanas laiks | Būvdarbu  izpildes laiks |
| Elektroautobusu uzlādes stacija Nr.1 pie sabiedriskā transporta pieturvietas pie Inženieru ielas 87, Ventspilī | 10 (desmit) kalendāro dienu laikā pēc saņemtās atzīmes par būvdarbu uzsākšanas nosacījumu izpildi būvatļaujā. | Ne vairāk kā 2 (divi) mēneši no brīža, kad saņemta atzīme par būvdarbu uzsākšanas nosacījumu izpildi būvatļaujā. |

* 1. Izpildītājam jānodrošina sekojošais:
     1. Nepieciešamie dokumenti, kas attiecas uz būvdarbu izpildītāju, būvdarbu uzsākšanas nosacījumu izpildei (t.sk. dokumenti par Apakšuzņēmējiem, sertifikāti un maksājumu apliecinoši dokumenti par polisēm u.c.) jāiesniedz 10 (desmit) kalendāro dienu laikā no iepirkuma Līguma parakstīšanas brīža.
     2. 10 (desmit) kalendāro dienu laikā no iepirkuma Līguma parakstīšanas brīža jāiesniedz civiltiesiskās un būvniecības visu risku apdrošināšanas polises, kas apliecina:
        1. Būvniecības visu risku apdrošināšanu iepirkuma līgumcenas apmērā uz Būvdarbu izpildes laiku (norādot objekta nosaukumu un iepirkuma procedūras identifikācijas numuru);
        2. Būvdarbu veicēja civiltiesiskās atbildības apdrošināšana vismaz 10% (desmit procentu) apmērā no līgumcenas (norādot objekta nosaukumu un iepirkuma procedūras identifikācijas numuru) uz visu būvdarbu un garantijas laiku;
        3. Atbildīgā būvdarbu vadītāja civiltiesiskās atbildības apdrošināšanu uz visu būvdarbu un garantijas laiku vismaz 10% (desmit procentu) apmērā no līgumcenas (norādot objekta nosaukumu un iepirkuma procedūras identifikācijas numuru), bet ne mazāk par 15 000 EUR (piecpadsmit tūkstoši euro);
        4. Būvdarbu vadītājiem, kas nav atbildīgie būvdarbu vadītāji konkrētajā objektā civiltiesiskās atbildības apdrošināšanu uz visu būvdarbu un garantijas laiku vismaz 10% (desmit procentu) apmērā no līgumcenas (norādot objekta nosaukumu un iepirkuma procedūras identifikācijas numuru);
        5. būvdarbu vadītāja pašrisks nedrīkst pārsniegt 20% no atbildības limita.
        6. videi nodarīto zaudējumu atbildības apakšlimits polisēs 25 % (divdesmit pieci procenti) no kopējā atbildības limita.
        7. atbilstoši Sabiedrisko pakalpojumu sniedzēju iepirkuma likuma 68.panta ceturtajai daļai Darbā iesaistīto Apakšuzņēmēju, ja tādus plānots iesaistīt, saraksts, kurā norādīts Apakšuzņēmēja nosaukums, kontaktinformācija un to pārstāvēt tiesīgā persona, ciktāl minētā informācija ir zināma. Sarakstā jānorāda arī Izpildītāja apakšuzņēmēju apakšuzņēmējus. Līguma izpildes laikā Izpildītājam jāpaziņo Pasūtītājam par jebkurām minētās informācijas izmaiņām, kā arī jāpapildina saraksts ar informāciju par Apakšuzņēmēju, kas tiek vēlāk iesaistīts Darbu veikšanā vai pakalpojumu sniegšanā.
     3. Bankas/apdrošināšanas sabiedrības Pasūtītāja prasībām atbilstošu pirmā pieprasījuma, bezierunu, neatsaucamu bankas/apdrošināšanas sabiedrības:
        1. avansa garantiju (šeit un turpmāk neatkarīgi no garantijas veida ar garantiju ir saprotama Pasūtītāja prasībām atbilstoša pirmā pieprasījuma, bezierunu, neatsaucama bankas garantija vai apdrošināšanas sabiedrības izsniegta polise, kas atbilst Pasūtītāja prasībām un nosacījumu ziņā ir ekvivalenta bankas izsniegtai garantijai) izvēlētā avansa apmērā (ne vairāk kā 30% (trīsdesmit procentu) no līgumcenas) uz avansa atmaksas laiku un vēl 30 dienām (jāiesniedz tikai gadījumā, ja Pretendents izvēlas izmantot avansu);
        2. garantijas laika garantiju uz objekta garantijas laiku 5% (piecu procentu) apmērā no objekta līgumsummas, skaitot no objekta nodošanas ekspluatācijā dienas un vēl 30 dienām, garantējot atlīdzības izmaksu Pasūtītājam gadījumā, ja būvdarbu izpildītājs nenovērš garantijas laikā atklātos būvdarbu defektus vai tas pārtraucis uzņēmējdarbību;
     4. Būvdarbi jāuzsāk 10 (desmit) kalendāro dienu laikā pēc atzīmes saņemšanas par būvdarbu uzsākšanas nosacījumu izpildi būvatļaujā.
     5. Faktiskā būvdarbu uzsākšana un pabeigšana tiek fiksēta, sastādot attiecīgu aktu.
     6. Būvuzņēmējam ar Objektu pieņemšanu ekspluatācijā saistītā dokumentācija precīzi jāsagatavo un pilnā sastāvā jānodod 15 (piecpadsmit) kalendāro dienu laikā pēc elektroautobusu uzlādes iekārtu uzstādīšanas, kas notiks laika periodā no 2020. gada 31. decembra līdz 2021. gada 31. janvārim, ko piegādās un uzstādīs cits Piegādātājs cita iepirkuma līguma ietvaros un būvdarbu pilnīgas pabeigšanas.
  2. Pasūtītājs ir gatavs ar Objekta nodošanas – pieņemšanas aktu, Būvdarbu veikšanai, nodot Objektu Izpildītājam, t.sk. atbildību par to un uzturēšanu aktā noteiktā apjomā, 10 (desmit) kalendāro dienu laikā pēc Līguma abu Pušu parakstīšanas.
  3. Izpildītājs ir tiesīgs saņemt Darba pabeigšanas laika pagarinājumu, ja:
     1. Pasūtītājs Izpildītājam liedz piekļūšanu Objektam pēc Līguma 4.2.5.punktā minētā Objekta nodošanas – pieņemšanas datuma;
     2. Pasūtītājs vai Būvuzraugs ir kavējis vai apturējis Darba veikšanu no Izpildītāja neatkarīgu iemeslu dēļ.
     3. Ja ir veiktas Būvprojekta izmaiņas, ko ierosinājis Pasūtītājs, un tas ietekmē Darbu izpildes laiku;
     4. Ja nepārvaramas varas un ārkārtas apstākļu gadījumā tiek apgrūtināta vai uz laiku neiespējama Darbu izpilde;
     5. Neatbilstošu laika apstākļu dēļ tehnoloģiski nav iespējams veikt būvdarbus, un ir nepieciešams būvdarbu tehnoloģiskais pārtraukums;
     6. Ja kādas no Pusēm saistību nesavlaicīgas izpildes dēļ ir apgrūtināta otras Puses saistību izpilde

1. **Maksājumu kārtība un dokumenti**
   1. Pasūtītājs veic avansa maksājumu 10 (desmit) darba dienu laikā no Līguma parakstīšanas, avansa rēķina un avansa garantijas (šeit un turpmāk neatkarīgi no garantijas veida ar garantiju ir saprotama Pasūtītāja prasībām atbilstoša pirmā pieprasījuma, bezierunu, neatsaucama bankas garantija vai apdrošināšanas sabiedrības izsniegta polise), kas atbilst Līguma 11.1. un 11.2. punkta nosacījumiem.
   2. Avansa dzēšanu veic proporcionāli Darba izpildei. Avansa dzēšanu drīkst uzsākt ar brīdi, kad Darba izpilde sasniegusi 30% (trīsdesmit procentus) no Līguma summas.
   3. Avansa garantija ir spēkā līdz avansa dzēšanas pilnā apmērā brīdim un vēl 30 dienas. Avansa garantijas summa var tikt samazināta par avansa maksājuma summām, kas tika atskaitītas no Izpildītāja izrakstītajos rēķinos minētajām summām.
   4. Gadījumā, ja 30 dienas pirms avansa maksājuma nodrošinājuma derīguma termiņa beigām avanss nav pilnībā atmaksāts vai dzēsts, Izpildītājam ir jāpagarina avansa maksājuma nodrošinājuma derīguma termiņš līdz pilnīgam avansa atmaksāšanas vai dzēšanas brīdim. Ja Izpildītājs nav iesniedzis pierādījumus par avansa maksājuma nodrošinājuma derīguma termiņa pagarināšanu vismaz 10 (desmit) dienas pirms iepriekšējā avansa maksājuma nodrošinājuma termiņa beigām, vai nav atmaksājis summas atlikumu Pasūtītāja norādītajā termiņā, Pasūtītājs ir tiesīgs bankai vai apdrošināšanas sabiedrībai pieprasīt atmaksāt visu nedzēsto avansa summu.
   5. Izpildītājs 5 (piecu) dienu laikā pēc kalendārā mēneša beigām iesniedz Būvuzraugam saskaņošanai aktu par iepriekšējā periodā izpildīto Darba daļu, aktualizētu plānoto naudas plūsmas grafiku pa mēnešiem visam būvniecības periodam un, ja nepieciešams, neparedzētu problēmu un risku aprakstu. Būvuzraugs pārbauda Izpildītāja iesniegto aktu 7 (septiņu) dienu laikā pēc tā saņemšanas, to apstiprina vai dod rīkojumu veikt labojumus un atdod Izpildītājam. Izpildītājs iesniedz Pasūtītājam Būvuzrauga apstiprinātu aktu 4 (četros) eksemplāros un rēķinu (turpmāk – Samaksas dokumenti). Šajā punktā minētos dokumentus Izpildītājs iesniedz Pasūtītājam arī elektroniskā formā.
   6. Līgumā paredzētais katras izpildes maksājums tiek veikts 10 (desmit) dienu laikā no brīža, kad Pasūtītājs ir saņēmis pareizi sagatavotus Samaksas dokumentus.
   7. Pēdējo aktu par iepriekšējā periodā izpildīto Darba daļu Būvuzraugs apstiprina 7 (septiņu) dienu laikā pēc Darba nodošanai – pieņemšanai nepieciešamo Darba kvalitātes pārbaužu rezultātu saņemšanas.
   8. Būvdarbu laikā līdz Objekta nodošanai ekspluatācijā un garantijas laika garantijas iesniegšanai līguma saistības tiek garantētas ar ieturējuma naudu - no katra akta izpildīto darbu samaksas (ieskaitot PVN) Pasūtītājs uz laiku ietur 10% (desmit procentus). 50 (piecdesmit) % no ieturējuma summas Izpildītājam izmaksā 10 (desmit) dienu laikā pēc Objekta pieņemšanas ekspluatācijā. Atlikušos 50% Ieturējuma summas Pasūtītājs izmaksā Izpildītājam pēc bezierunu Garantijas laika garantijas iesniegšanas un attiecīgā rēķina saņemšanas 10 (desmit) dienu laikā. Garantija tiek iesniegta par šī Līguma 1.1.punktā minēto objektu 30 (trīsdesmit) kalendāro dienu laikā pēc attiecīgā objekta pieņemšanas ekspluatācijā akta apstiprināšanas.
   9. Līgumsodu un tiešos zaudējumus Izpildītājs atmaksā Pasūtītājam vai Pasūtītājs atskaita no Izpildītājam paredzētajiem maksājumiem.
   10. Ja iepriekšējos aktos par izpildīto Darba daļu tiek atklātas neprecizitātes, tās jālabo nākamajā aktā par izpildīto Darba daļu.
   11. Līguma saistības garantijas laikā tiek garantētas ar garantijas laika bankas vai apdrošināšanas sabiedrības garantiju, kas sagatavota un iesniegta saskaņā ar Līguma 11.4.punkta nosacījumiem.
   12. Sarakstes dokumentos, būvlaukuma aktos, tāmēs, Darba izpildes aktos, rēķinos un pieņemšanas-nodošanas aktos jānorāda pilns projekta nosaukums “Attīstīt videi draudzīgu sabiedriskā transporta infrastruktūru Ventspilī (eBuss)”, Nr.4.5.1.2/17/I/004.
2. **Darba vadības apspriedes**
   1. Būvuzraugs rīko un vada Darba vadības sanāksmes, kurās piedalās Pasūtītāja un Izpildītāja pārstāvji, atbildīgais būvdarbu vadītājs, būvinženieris, būvuzraugs, projekta vadītājs, kā arī citi trešās puses pārstāvji, kurus Pasūtītājs vai Izpildītājs vēlas uzaicināt.
   2. Darba vadības sanāksmes sasaucamas pēc vajadzības, bet ne retāk kā vienu reizi nedēļā Darba izpildes laikā, ja Puses Darba izpildes laikā nav lēmušas savādāk. Pirmā Darba vadības sanāksmes sasaucama ne vēlāk kā 3 (trīs) dienas pirms Darba uzsākšanas. Darba sanāksmē ir jāpiedalās Izpildītājam.
   3. Darba vadības sanāksmēs jāizskata ar Darba izpildi saistītās problēmas, neatbilstības, organizatoriskie un kvalitātes jautājumi u.c.
   4. Izpildītājs nodrošina telpas un aprīkojumu Darba vadības sanāksmju rīkošanai.
3. **Paziņojumi un informēšana**
   1. Par visiem apstākļiem, kas ietekmē Darbu izpildi, tai skaitā negatīvi ietekmē to kvalitāti, palielina Darba izmaksas vai aizkavē Darba izpildi, Izpildītājs nekavējoties, bet ne vēlāk kā 3 (trīs) darba dienu laikā no brīža, kad par šādiem apstākļiem tam kļuvis zināms, informē Pasūtītāju.
   2. Katrai Pusei ir pienākums nekavējoties vai pēc iespējas īsākā laikā paziņot otrai Pusei par iespējamām izmaiņām vai apstākļiem, kurus tā paredz grozīt vai spiesta radīt no jauna un kuri var negatīvi ietekmēt darbu kvalitāti, izmainīt līgumcenu vai Darbu veikšanas laiku, bet ne vēlāk kā 3 (trīs) dienu laikā no dienas, kad par šādiem apstākļiem ir kļuvis zināms.
   3. Izpildītājam nekavējoties jāinformē Pasūtītājs, ja tiek konstatēti šādi apstākļi:
      1. Līguma dokumentos dotie dati atšķiras no faktiskajiem apstākļiem;
      2. Līguma dokumenti ir nepilnīgi vai kļūdaini, sagatavoti tā, ka Darba veikšana atbilstoši tiem kādai no Pusēm būtu neiespējama;
      3. Līguma izpildei nozīmīgi apstākļi ir mainījušies vai radušies jauni.
   4. Pasūtītājam ne vēlāk kā 30 (trīsdesmit) dienu laikā no konstatācijas jāziņo Izpildītājam par Darba veikšanas laikā konstatētiem Defektiem, ja tādi tiek konstatēti.
4. **Līguma izpildē iesaistītais personāls, apakšuzņēmēji un to nomaiņa.**

8.1. Darba veikšanai Izpildītājs iesaista savā piedāvājumā norādīto personālu (speciālistus) un Apakšuzņēmējus. Izpildītājs ir atbildīgs par sava personāla (speciālistu) un Apakšuzņēmēju veiktā darba atbilstību šī Līguma prasībām.

8.2. Bez saskaņošanas ar Pasūtītāju Izpildītājs nav tiesīgs veikt iepirkuma piedāvājumā norādītā personāla vai Apakšuzņēmēju nomaiņu un iesaistīt papildu Apakšuzņēmējus vai personālu Līguma izpildē.

8.3. Ja Izpildītājs vēlas veikt Atbildīgā būvdarbu vadītāja aizvietošanu uz laiku vai nomaiņu, tad Izpildītājam ne vēlāk kā 7 (septiņas) dienas pirms plānotās atbildīgā būvdarbu vadītāja aizvietošanas vai nomaiņas jāiesniedz Pasūtītājam rakstveida iesniegums. Iesniegumam jāpievieno piedāvātā atbildīgā būvdarbu vadītāja kvalifikāciju apliecinoša informācija un dokumenti. Pasūtītājs piekrīt atbildīgā būvdarbu vadītāja aizvietošanai uz laiku vai nomaiņai, ja piedāvātā atbildīgā būvdarbu vadītāja kvalifikācija atbilst iepirkuma nolikumā noteiktajām atbildīgā būvdarbu vadītāja kvalifikācijas prasībām.

8.4. Līguma izpildes laikā Pasūtītājam ir tiesības pieprasīt un Izpildītājam ir pienākums veikt Atbildīgā būvdarbu vadītāja vai tā asistenta (ja tāds tiek piesaistīts) nomaiņu, ja tiek konstatēta atkārtota pavirša savu pienākumu veikšana, nekompetence vai nolaidība, Līgumā noteikto saistību vai pienākumu nepildīšana, atkārtota tādu darbību veikšana, kas kaitē drošībai, veselībai vai vides aizsardzībai, speciālista darbību reglamentējošo normatīvo aktu neievērošana. Pēc nomaiņas pieprasījuma saņemšanas Izpildītājam 7 (septiņu) dienu laikā jāiesniedz Pasūtītājam iepriekšējā Līguma punktā minētie dokumenti.

8.5. Ja Izpildītājs vēlas veikt tāda Apakšuzņēmēja nomaiņu, kurš Izpildītāja piedāvājumā norādīts kā apakšuzņēmējs, kura veicamās Darba daļas vērtība ir 10 (desmit)% no kopējās Līguma vērtības vai lielāka, vai jauna Apakšuzņēmēja iesaistīšanu, kura veicamā Darba daļa plānota 10 (desmit)% no kopējās līguma vērtības vai lielāka, vai apakšuzņēmēja, kura veicamās Darba daļas vērtība piedāvājumā norādīta mazāk par 10 (desmit)%, Darba daļas palielināšanu līdz 10 (desmit)% vai vairāk Līguma izpildes laikā, tad Izpildītājam jāiesniedz Pasūtītājam rakstveida iesniegums, norādot ziņas par Apakšuzņēmēju un tam nododamo Darba daļu – darbu nosaukumus un izpildāmā darba apjomu no Darbu daudzumu saraksta naudas izteiksmē un procentos, un jāsaņem rakstveida piekrišana.

8.6. Apakšuzņēmējus, uz kuru iespējām Iepirkuma procedūrā Izpildītājs balstījies, lai apliecinātu savas kvalifikācijas atbilstību iepirkuma nolikumā noteiktajām prasībām, drīkst nomainīt tikai tad, ja piedāvātajam apakšuzņēmējam ir Iepirkuma nolikumā noteiktajām prasībām atbilstoša kvalifikācija, un uz piedāvāto Apakšuzņēmēju neattiecas Sabiedrisko pakalpojumu sniedzēju iepirkuma likuma 48.panta pirmajā daļā minētie pretendentu izslēgšanas nosacījumi un tie 48.panta otrajā daļā noteiktie izslēgšanas nosacījumi, kurus Pasūtītājs noteicis Iepirkuma nolikumā. Pārbaudot jaunā apakšuzņēmēja atbilstību, Pasūtītājs piemēro Sabiedrisko pakalpojumu sniedzēju iepirkuma likuma 48.panta noteikumus. 48.pantā minētos noilguma termiņus skaita no dienas, kad lūgums par Apakšuzņēmēja nomaiņu iesniegts Pasūtītājam. Sabiedrisko pakalpojumu sniedzēju iepirkumu likuma 48.panta pirmajā daļā minētie pretendentu izslēgšanas nosacījumu pārbaude veicama attiecībā uz to datumu, kad Pasūtītājs lemj par atļaujas sniegšanu Izpildītājam līguma izpildes nodrošināšanai nomainīt apakšuzņēmēju vai piesaistīt jaunu apakšuzņēmēju. Par maiņas ierosinājumu Izpildītājam jāiesniedz Pasūtītājam rakstveida iesniegums, norādot ziņas par Apakšuzņēmēju, tam nododamo Darba daļu - darbu nosaukumus un izpildāmā darba apjomu no Darbu daudzumu saraksta naudas izteiksmē un procentos. Iesniegumam jāpievieno visi dokumenti, kas pierāda piedāvātā Apakšuzņēmēja kvalifikācijas atbilstību šajā punktā minētajām prasībām.

8.7. Personāla un/vai Apakšuzņēmēju nomaiņu izskata un izvērtē Iepirkumu komisija 3 (trīs) darba dienu laikā pēc visu nepieciešamo dokumentu no Izpildītāja saņemšanas saskaņā ar šīs Līguma nodaļas noteikumiem.

8.8. Pasūtītājs nepiekrīt Iepirkuma piedāvājumā norādītā Apakšuzņēmēja nomaiņai un jauna Apakšuzņēmēja piesaistei Sabiedrisko pakalpojumu sniedzēju iepirkuma likuma 67.pantā noteiktajos gadījumos.

8.9. Pasūtītājs nepiekrīt Iepirkuma piedāvājumā norādītā personāla nomaiņai, ja piedāvātais personāls neatbilst Iepirkumā personālam izvirzītajām prasībām vai tam nav vismaz tādas pašas kvalifikācijas un pieredzes kā personālam, kas vērtēts Iepirkuma procedūrā.

8.10. Apakšuzņēmēja, kura veicamās Darba daļas vērtība ir mazāka par 10 (desmit)% no kopējās Līguma vērtības, nomaiņu vai jaunu šāda Apakšuzņēmēja piesaistīšanu Izpildītājs ir tiesīgs veikt, ja Izpildītājs 7 (septiņas) dienas iepriekš rakstiski ir paziņojis Pasūtītājam par tā maiņu vai jaunu Apakšuzņēmēju piesaistīšanu, iesniedzot Pasūtītājam informāciju par Apakšuzņēmēju, tam nododamo Darba daļu un norādot izpildāmā darba apjomu no Darbu daudzumu saraksta naudas izteiksmē un procentos.

8.11. Ja Izpildītājs neievēro Līgumā noteikto iesaistītā personāla un Apakšuzņēmēju nomaiņas kārtību, Pasūtītājs var apturēt Darba izpildi, līdz Izpildītājs ir novērsis konstatētos pārkāpumus. Šādā gadījumā Līgumā noteiktais Darba izpildes termiņš netiek pagarināts.

8.12. Līguma izpildes laikā Izpildītājs paziņo Pasūtītājam par jebkurām informācijas izmaiņām, Pasūtītājam iesniegtajā Apakšuzņēmēju sarakstā.

8.13. Izpildītājs ir atbildīgs pret Pasūtītāju un trešajām personām par visiem zaudējumiem, kuri radušies Izpildītāja piesaistīto Apakšuzņēmēju saistību izpildes ietvaros.

1. **Pušu tiesības un pienākumi**
   1. Izpildītājs apņemas nodrošināt Darba izpildi Līgumā noteiktajā termiņā un kārtībā, atbilstošā kvalitātē, ievērojot iepirkuma dokumentu un izstrādātā būvprojekta prasības, spēkā esošus būvnormatīvus un standartus, darba drošības un tehniskās normas, kā arī uzturot Objektu atbilstošā kārtībā. Nododot Objektu Pasūtītājam, Izpildītājs nodod visu izpilddokumentāciju par Līguma priekšmetu (būvdarbu žurnālu, segto darbu pieņemšanas aktus, ekspluatācijas īpašību deklarācijas, iekārtu pases, lietošanas instrukcijas, izpilduzmērījumus, izpildshēmas u.c. izpildes dokumentāciju) un visus nepieciešamos atzinumus par izpildītajiem darbiem. Dokumentu aprite notiek būvniecības informācijas sistēmā (BIS) pamatojoties uz būvnormatīvu prasībām.
   2. Pusēm ir pienākums nodrošināt savu pārstāvju piedalīšanos Darba vadības sanāksmēs, kuras laiku un vietu Puses iepriekš saskaņo. Ja kādas personas neierašanās rezultātā rodas Līguma izpildes kavējumi vai traucējumi, par tiem atbild tā Puse, kuras intereses šī persona pārstāv.
   3. Pasūtītāja pienākums ir nodrošināt maksājumu veikšanu Līgumā norādītajos termiņos un kārtībā, kā arī nodrošināt savlaicīgu dokumentu iesniegšanu būvniecības informācijas sistēmā (BIS) pamatojoties uz būvnormatīvu prasībām, lai tiktu veikta atzīme būvatļaujā par būvdarbu uzsākšanas nosacījumu izpildi.
   4. Izpildītāja pienākums ir pirms līgumu noslēgšanas ar Apakšuzņēmējiem, ievērot Līguma 8.sadaļu.
   5. Izpildītājam jānodrošina būvinspektora, ugunsdzēsības un glābšanas dienesta pārstāvju, Pasūtītāja vai jebkuras viņa pilnvarotas personas piekļūšana Objektam vai vietām, kurās tiek veikti ar Līgumu saistītie būvdarbi.
   6. Akti, kas tiek sastādīti saskaņā ar Līgumu, jānoformē rakstveidā. Par rakstveida aktu jebkurā gadījumā uzskatāmi arī ziņojumi un rīkojumi, kas fiksēti Darba vadības sanāksmju protokolos, autoruzraudzības vai būvdarbu žurnālā. Ja tas ir nepieciešams, tad pēc aktu sastādīšanas Puses vienojas par Darba izmaksu izmaiņām. Darba izmaiņas vai papildus darbi nedod tiesības Izpildītājam saņemt Darba pabeigšanas laika pagarinājumu.
   7. Izpildītājs atbild par visiem tiešajiem zaudējumiem Pasūtītājam un trešajām personām, kas radušies Līguma neizpildes vai nepienācīgas izpildes dēļ saskaņā ar Latvijas Republikas normatīvajiem aktiem.
   8. Izpildītājam ir pienākums informēt Pasūtītāju par prasībām, tiesvedību un zaudējumiem, kas attiecas uz Izpildītāju, ne vēlāk kā 30 (trīsdesmit) dienu laikā no minēto gadījumu iestāšanās brīža.
   9. Ja Darbs nav izpildīts atbilstoši Līguma noteikumiem Izpildītāja vainas dēļ, Izpildītājs par saviem līdzekļiem, pēc pirmā Pasūtītāja pieprasījuma un Pasūtītāja noteiktajā saprātīgā termiņā novērš trūkumus, nepilnības vai neatbilstību Darba izpildē. Ja tehnoloģisku iemeslu dēļ trūkumu, nepilnību vai neatbilstību novēršanai ir nepieciešams ilgāks termiņš, nekā Pasūtītāja noteiktais, Puses vienojas par citu termiņu atbilstoši tehnoloģiskajām prasībām.
   10. Pasūtītājam un Izpildītājam kopīgi jānovērtē veikto darbu apjoms, veicot nepieciešamos mērījumus. Mērījumi jāizpilda atbilstoši tehnoloģiskā procesa prakses prasībām.
   11. Ja kāda no Pusēm veic mērījumus, lai pārbaudītu otras Puses ziņojumu pareizību, bet pārbaude liecina, ka iesniegtais otras Puses ziņojums atbilst īstenībai, tad izdevumus atmaksā pārbaudes ierosinātājs. Ja pārbaude liecina, ka iesniegtais otras Puses ziņojums neatbilst īstenībai, tad izdevumus atmaksā šī ziņojuma sniedzējs.
   12. Izpildītājs pilnībā atbild par Darba organizāciju un drošības pasākumiem. Izpildītājs nodrošina darba aizsardzības prasības veicot būvdarbus Objektā saskaņā ar Ministru kabineta 2003.gada 25.februāra noteikumiem Nr. 92 „Darba aizsardzības prasības, veicot būvdarbus”.
   13. Izpildītājam Līguma izpildes laikā jānodrošina Objekta vizuālās identitātes prasību ievērošana atbilstoši Līgumā un tā pielikumos paredzētajām prasībām, kā arī atbilstoši Eiropas Savienības un Latvijas Republikas normatīvajiem aktiem.
   14. Izpildītājs objektā uzstāda būvtāfeli. Būvtāfelei pie būvlaukuma ir jābūt uzstādītai ar Pasūtītāja, Būvdarbu veicēja, autoruzrauga kontaktpersonu vārdiem un uzvārdiem, to tālruņu numuriem. Būvtāfeles izmērs ir ne mazāks kā 59x84 cm (A1). Ja objekts tiek realizēts no Eiropas Savienības fondu finansējuma, tad pie būvlaukuma ir jābūt uzstādītam informācijas stendam, bet pēc projekta realizācijas jāuzstāda informācijas plāksne saskaņā ar vadlīnijām „Eiropas Savienības fondu plānošanas perioda publicitātes vadlīnijas Eiropas Savienības fondu finansējuma saņēmējiem”
2. **Apdrošināšana**
   1. Visā Darba veikšanas laikā un līdz visa Darba pabeigšanai un nodošanai Pasūtītājam, Izpildītājam ir jānodrošina būvdarbu veicēja un būvspeciālistu civiltiesiskās apdrošināšanas apdrošināšanu visu būvdarbu un garantijas laiku (norādot objekta nosaukumu un iepirkuma procedūras identifikācijas numuru). Sākotnējam līgumam jābūt ne mazāk kā uz 3 (trīs) gadiem. Apdrošināšanas limits – ne mazāks kā 10% (desmit procenti) no līgumcenas. Apdrošināšanas līgums jānoslēdz atbilstoši Ministru kabineta 2014.gada 19.augusta noteikumiem Nr.502 „Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu”. Civiltiesiskās apdrošināšanas polises un maksājumu apliecinoši dokumenti par apdrošināšanas prēmijas samaksu Izpildītājs iesniedz Pasūtītājam 10 (desmit) darba dienu laikā pēc Līguma parakstīšanas.
   2. Ja būvdarbus vienā būvobjektā veic divi būvdarbu veicēji vai vairāk, būvdarbu veicēja civiltiesiskās atbildības apdrošināšana attiecas uz galveno būvdarbu veicēju. Galvenais būvdarbu veicējs apdrošina atbildību par zaudējumiem, ko izraisa galvenais būvdarbu veicējs un piesaistītie apakšuzņēmēji.
   3. Izpildītājam jānodrošina, ka videi nodarīto zaudējumu atbildības apakšlimits polisēs ir 25 % (divdesmit pieci procenti) no kopējā atbildības limita.
   4. Izpildītājs Darbu Objektā nedrīkst veikt bez Līguma slēgšanas brīdī spēkā esošajos normatīvajos aktos noteiktās civiltiesiskās atbildības obligātās apdrošināšanas.
   5. Ja noslēgtā apdrošināšanas līguma termiņš tuvojas beigām, bet Darbi vai garantijas termiņš vēl turpinās, Izpildītājam ir pienākums pirms spēkā esošā apdrošināšanas līguma darbības beigām, iesniegt Pasūtītājam jaunu apdrošināšanas līgumu (kurā noteikti tādi paši apdrošināšanas nosacījumi kā iepriekšējā apdrošināšanas līgumā) ar beigu termiņu līdz garantijas termiņa beigām.
   6. 10 (desmit) darba dienu laikā pēc Līguma parakstīšanas Izpildītājs veic visu celtniecības risku apdrošināšanu vismaz 100% (viens simts procentu) apmērā no līgumcenas (norādot objekta nosaukumu un iepirkuma procedūras identifikācijas numuru) uz Darba izpildes laiku, polisē par apdrošināto norādot Pasūtītāju, un iesniedz Pasūtītājam apdrošināšanas polisi un maksājumu apliecinošus dokumentus par apdrošināšanas prēmijas samaksu. Ja tiek pagarināts Darba izpildes laiks, Izpildītājam pirms apdrošināšanas polises termiņa beigām jāpagarina visu celtniecības risku apdrošināšana, bez kā Darbu objektā nedrīkst veikt.
3. **Izpildītāja garantijas**
   1. Ja Izpildītājs vēlas saņemt avansu, tas nodrošina bankas vai apdrošināšanas sabiedrības izsniegtu pirmā pieprasījuma, bezierunu, neatsaucamu garantiju avansa maksājumam avansa summas apmērā. Kā garantētās atlīdzības saņēmējs jānorāda Pasūtītājs.
   2. Avansa garantijai jābūt spēkā no avansa vai jebkuras tās daļas izmaksāšanas brīža līdz pilnīgai avansa summas dzēšanai un vēl 30 dienas. Avansa garantijas summa var tikt samazināta. Kad avansa summa ir dzēsta, Pasūtītājs atdod Izpildītājam avansa garantiju.
   3. Būvniecības laikā līdz Objekta nodošanai ekspluatācijā un garantijas laika garantijas iesniegšanai līguma saistības tiek garantētas ar ieturējuma naudu saskaņā ar Līguma 5.8. punkta nosacījumiem.
   4. Izpildītājs 30 (trīsdesmit) kalendāro dienu laikā no Objekta pieņemšanas ekspluatācijā akta parakstīšanas brīža iesniedz Pasūtītājam bankas vai apdrošināšanas sabiedrības garantijas laika garantiju, un tai jāietver sekojoši nosacījumi:
      1. garantijas summai jābūt 5% (piecu procentu) apmērā no objekta līgumsummas;
      2. garantijas izdevējs apņemas samaksāt Pasūtītājam garantijas summu pēc pirmā pieprasījuma, ja Izpildītājs nepilda Līgumā noteiktās garantijas saistības;
      3. Pasūtītājam jānosauc, tieši kādas Līgumā noteiktās saistības Izpildītājs nav izpildījis;
      4. garantijai jābūt spēkā visā garantijas termiņa laikā, kāds minēts 11.5.punktā;
      5. garantijai jābūt no Izpildītāja puses neatsaucamai un pirmā pieprasījuma.
   5. Veiktā Darba garantijas laiks ir 36 (trīsdesmit seši) mēneši no attiecīgā Objekta pieņemšanas ekspluatācijā akta parakstīšanas brīža. Izpildītājam ir pienākums novērst garantijas termiņa laikā konstatētos būvniecības Defektus, ja tie ir radušies Izpildītāja vainas dēļ. Puses abpusēji rakstiski vienojas par Defektu novēršanas termiņu.
   6. Ja Izpildītājs uzskata, ka viņš nav atbildīgs par garantijas laikā radušos Defektu, Izpildītājs par to rakstiski paziņo Pasūtītājam. Strīdus un domstarpības Puses atrisina pārrunu ceļā vai, pieaicinot neatkarīgu ekspertu, ko nozīmējusi Latvijas Būvinženieru savienība. Ja risinājums netiek panākts, tad Puses to risina Latvijas Republikas normatīvajos aktos noteiktajā kārtībā.
   7. Visos gadījumos, kad Līgums tiek izbeigts pirms termiņa, Pasūtītājs var pieprasīt garantijas izdevējam atmaksāt naudas summas saskaņā ar avansa garantiju, ko Izpildītājs ir parādā Pasūtītājam, saskaņā ar avansa garantiju.
4. **Darba aizsardzība, darba pabeigšana un nodošana-pieņemšana**
   1. Izpildītājs ar šo Līgumu ir pilnvarots norīkot darba aizsardzības koordinatoru un atbild par visu būves vietā veicamo darbu drošību un darba aizsardzības pasākumu veikšanu atbilstoši Izpildītāja piedāvājumam Iepirkumā, Darba aizsardzības likumam un uz tā pamata izdotajiem normatīvajiem aktiem.
   2. Dokumentu aprite notiek būvniecības informācijas sistēmā (BIS) pamatojoties uz būvnormatīvu prasībām.
   3. Par Darba pabeigšanas brīdi tiek uzskatīta diena, kad šī Līguma 1.1.punktā minētais Objekts pieņemts ekspluatācijā.
   4. Ja Objektu pieņem ekspluatācijā ar atliktajiem darbiem, ņemot vērā normatīvajos aktos noteiktajos gadījumos, atliktos darbus norāda aktā par Objekta pieņemšanu ekspluatācijā. Izpildītājs izpilda atliktos darbus aktā norādītajā termiņā.
   5. Samaksa par atliktajiem darbiem tiek veikta tikai tad, kad Izpildītājs iesniedz Pasūtītājam bankas vai apdrošināšanas sabiedrības izsniegtu garantiju par atlikto darbu līgumcenu, kas garantē atlīdzības izmaksu Pasūtītājam pēc pirmā pieprasījuma gadījumā, ja būvdarbu Izpildītājs neveic atliktos darbus noteiktajā termiņā vai pārtraucis vai apturējis, tai skaitā maksātnespējas gadījumā, savu darbību. Garantijai jābūt spēkā līdz atlikto darbu pieņemšanas akta parakstīšanas dienai un vēl 30 dienas.
5. **Pušu pārstāvji**
   1. Izpildītāja personālu, kuru tas iesaistījis Līguma izpildē, par kuru sniedzis informāciju Pasūtītājam un kura kvalifikācijas atbilstību izvirzītajām prasībām Pasūtītājs ir vērtējis, drīkst mainīt tikai ar Pasūtītāja rakstisku piekrišanu.
   2. Izpildītājam ir pienākums iepirkuma līguma parakstīšanas brīdī rakstveidā iesniegt datus Pasūtītājam par Līguma izpildē iesaistītajiem būvspeciālistiem, norādot vārdu, uzvārdu un tālruņa numuru, kā arī iesniegt visus normatīvajos aktos noteiktos nepieciešamos dokumentus par būvspeciālistiem, kas nepieciešami, lai uzsāktu būvdarbu izpildi.
   3. Pasūtītājs 10 (desmit) kalendāro dienu laikā no Līguma parakstīšanas informē Izpildītāju par Objekta Būvuzraugu un Autoruzraugu, norādot vārdu, uzvārdu, tālruņa numuru.
6. **Pušu atbildība**
   1. Par Līgumā noteiktā Darba izpildes termiņa kavējumu, ja kavējums radies Izpildītāja vainas dēļ, Pasūtītājam ir tiesības pieprasīt no Izpildītāja līgumsodu 0,1% (nulle, komats, viens procenta) apmērā no Līguma summas par katru nokavēto dienu, bet ne vairāk kā 10% (desmit procenti) no Līguma summas. Līgumsoda samaksa neatbrīvo Izpildītāju no turpmākas Līguma izpildes.
   2. Par maksājumu nokavējumu Izpildītājs ir tiesīgs pieprasīt no Pasūtītāja līgumsodu 0,1% (nulle, komats, viena procenta) apmērā no kavētā maksājuma summas par katru nokavēto darba dienu, bet ne vairāk kā 10% (desmit procenti) no kavētā maksājuma summas. Līgumsoda samaksa neatbrīvo Izpildītāju no turpmākas Līguma izpildes.
   3. Līgumsoda samaksa neatbrīvo Puses no saistību pienācīgas izpildes.
   4. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas vai ārkārtēja rakstura apstākļu rezultātā, kuru darbība sākusies pēc Līguma noslēgšanas un kurus nevarēja iepriekš ne paredzēt, ne novērst. Pie nepārvaramas varas vai ārkārtēja rakstura apstākļiem pieskaitāmi, bet ne tikai: stihiskas nelaimes, avārijas, katastrofas, epidēmijas, kara darbības, blokādes, varas un pārvaldes institūciju rīcība, normatīvo tiesību aktu, kas būtiski ierobežo un aizskar Pušu tiesības un ietekmē uzņemtās saistības, pieņemšana un stāšanās spēkā.
   5. Pusei, kas cietusi no nepārvaramas varas apstākļu iestāšanās, ir pienākums 5 (piecu) darba dienu laikā pēc brīža, kad tā par šādiem apstākļiem uzzinājusi, rakstveidā paziņot par tiem otrai Pusei un pēc otras Puses pieprasījuma arī iesniegt kompetentu iestāžu izsniegta izziņa.
   6. Līguma saistību neizpildes gadījumā vainīgā Puse atlīdzina otrai Pusei radītos tiešos zaudējumus, kas radušies Līguma saistību neizpildes vai nepienācīgas izpildes rezultātā. Netiešie zaudējumi – neiegūtie ienākumi, kurus cietušais būtu saņēmis, otrai Pusei izpildot saistības, netiek atlīdzināti.
   7. Gadījumā, ja Pasūtītājs vai Izpildītājs bez attaisnojoša iemesla vienpusēji atkāpjas no Līguma, tam ir pienākums atlīdzināt otrai Pusei radušos tiešos zaudējumus, izņemot gadījumus, kad vienpusējo atkāpšanos pieļauj Līgums.
   8. Ja līgumsods sasniedz 10% (desmit procentus) no Līguma summas, Pasūtītājs, informējot Izpildītāju, var vienpusēji atkāpties no Līguma.
   9. Izpildītājs Līguma izpildes laikā ir atbildīgs par:
      1. Darba veikšanu un organizēšanu atbilstoši saskaņotam Darba veikšanas grafikam, naudas plūsmas grafikam.
      2. darbību būvlaukumā saskaņā ar Līgumā noteikto;
      3. savlaicīgu paziņojumu veikšanu sakarā ar iespējamām izmaiņām, pretrunām dokumentos, pārbaudēm un citiem apstākļiem, kā arī Līgumā paredzētajiem aktiem;
      4. faktisko paveikto darbu apjomu mērījumu pareizību;
      5. atklāto Defektu savlaicīgu un kvalitatīvu novēršanu;
      6. būvlaukumā veicamo darbu drošības tehniku, ugunsdrošību un citiem pasākumiem atbilstoši Latvijas Republikā spēkā esošo normatīvo aktu prasībām, kā arī par pieguļošās teritorijas piegružošanu, tai skaitā smilts, būvgružu vai dubļu iznešanu no būvobjekta;
      7. satiksmes organizēšanu Darba izpildes vietā;
      8. inženierkomunikāciju saglabāšanu. Par komunikāciju bojājumiem nekavējoties Izpildītājs ziņo Pasūtītājam un atbildīgajiem dienestiem;
      9. savu izdevumu apmaksu par būvlaukumā patērēto elektroenerģiju, ūdeni, kanalizāciju un sakariem, kā arī būvlaukuma, būvmateriālu un iekārtu apsardzi;
      10. Izpildītājs paziņo Būvuzraugam par segto darbu uzrādīšanu 3 (trīs) darba dienas pirms konstrukciju aizsegšanas;
      11. sākot ar Līguma spēkā stāšanās brīdi līdz Līgumā paredzētā Darba pabeigšanai un nodošanai Pasūtītājam Izpildītājs ir atbildīgs par visu Līguma izpildei nepieciešamo un izmantojamo īpašumu, materiāliem, iekārtām, konstrukcijām, celtnēm, projekta būvēm. Bojājumu vai citā veidā radītu zaudējumu gadījumā Izpildītājs zaudējumus sedz par saviem līdzekļiem. Izpildītājs ir atbildīgs par tiem bojājumiem un zaudējumiem, kas radušies Izpildītāja vai tā Apakšuzņēmēju vainas dēļ.
   10. Lai Līguma izpildes laikā garantētu operatīvu un kvalitatīvu Darba veikšanu, Pasūtītājs ir atbildīgs par:
       1. autoruzraudzības un būvuzraudzības funkciju nodrošināšanu;
       2. ja nepieciešams, papildus inženierizpētes un/vai ekspertīzes nodrošināšanu;
       3. Izpildītājam nepieciešamo dokumentu vai informatīvo dokumentu un izmaiņu savlaicīgu sagatavošanu un iesniegšanu, tai skaitā būvatļaujas izsniegšanu;
       4. Būvprojekta saskaņošanu visās institūcijās;
       5. Darba uzmērīšanu un izmaiņu veikšanu Līguma dokumentos;
       6. pārbaužu un kontroles īstenošanu saskaņā ar normatīvo aktu un Līguma dokumentu prasībām;
       7. Pasūtītāja pilnvaroto pārstāvju darbu;
       8. Darba pieņemšanas kārtību;
       9. Objekta pieņemšanu ekspluatācijā.
7. **Līguma darbība**
   1. Līgums stājas spēkā, kad to parakstījušas abas Puses, un paliek spēkā līdz Pušu savstarpējo saistību pilnīgai izpildei.
   2. Līgumu var apturēt uz noteiktu laiku vai pārtraukt tā darbību pēc Pušu savstarpējās vienošanās.
   3. Pasūtītājam ir tiesības vienpusēji atkāpties no Līguma pirms Darba pilnīgas pabeigšanas par to paziņojot Izpildītājam vienu mēnesi iepriekš, ja:
      1. Izpildītāja vainas dēļ ir aizkavēta Darbu izpilde par 30 (trīsdesmit) dienām;
      2. Darbs veikts pārkāpjot Līgumā un ar to saistītos dokumentos noteikto, un arī pēc atkārtota rakstiska atgādinājuma nav uzsākta Defektu novēršana vai, ja Izpildītājs kādā citādā veidā nepilda Līguma saistības tādā mērā, ka tiek apdraudēta Darba kvalitāte un izpildes termiņi;
      3. Izpildītājs normatīvajos aktos noteiktajā kārtībā tiek atzīts par maksātnespējīgu vai arī tiek pieņemts lēmums par tā likvidāciju;
      4. ja nepārvaramās varas apstākļi ilgst vairāk nekā 6 (sešus) kalendāra mēnešus;
      5. ja pietiekamā apmērā neizdodas piesaistīt finansējumu Darba izpildei;
      6. ja līgumu nav iespējams izpildīt tādēļ, ka līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
   4. Izpildītājam ir tiesības vienpusēji atkāpties no Līguma vienu mēnesi iepriekš par to paziņojot Pasūtītājam šādos gadījumos:
      1. ja Pasūtītājs aizkavē Līgumā noteikto maksājumu saistību izpildi vairāk nekā par 30 (trīsdesmit) dienām;
      2. ja Pasūtītājs nav savlaicīgi nodrošinājis Līgumā atrunātos pienākumus.
   5. Gadījumos, kad Līgums tiek izbeigts pēc Pasūtītāja iniciatīvas pirms termiņa, Pasūtītājs apmaksā Izpildītājam uz Līguma izbeigšanas brīdi visus izpildītos būvdarbus, kā arī visus pasūtītos un apmaksātos materiālus, kas nepieciešami Līguma izpildei.
   6. Līguma saistību neizpildes gadījumā, kas radušies Līguma saistību neizpildes vai nepienācīgas izpildes rezultātā un kas ir par pamatu tam, ka kāda no Pusēm vienpusēji atkāpjas no Līguma, vainīgā Puse maksā otrai Pusei līgumsodu 10% (desmit procentu) apmērā no Līguma summas.
   7. Visi grozījumi, papildinājumi pie Līguma, kā arī citas Pušu vienošanās, kas ir saistītas ar tā izpildi un darbību, noformējamas rakstveidā un stājas spēkā pēc tam, kad tās parakstījušas abas Puses. Visi Līguma papildinājumi, grozījumi un vienošanās ir Līguma neatņemamas sastāvdaļas.
   8. Pārējās, Līgumā neatrunātās Pušu savstarpējās tiesiskās attiecības apspriežamas saskaņā ar Latvijas Republikas Civillikuma un citu spēkā esošu Latvijas Republikas normatīvo aktu prasībām un noteikumiem.
8. **Līguma grozīšana**
9. 1. Ja, sākot no Izpildītāja piedāvājuma iesniegšanas dienas, ir stājušies spēkā normatīvie tiesību akti, kas nav bijuši spēkā Līguma parakstīšanas brīdī, vai veikti normatīvo tiesību aktu grozījumi, tad Puses vienojas, ka tiek sastādīta vienošanās par Līguma grozījumiem.
   2. Pasūtītājs ir tiesīgs veikt izmaiņas Darba daudzumos Līguma darbības laikā, lai Līguma ietvaros veiktu darbus, kas nav minēti Būvprojektā, bet ir uzskatāmi par nepieciešamiem, lai sasniegtu Būvprojektā minēto galarezultātu un lai nodrošinātu būves normālu funkcionēšanu, atbilstoši tiem mērķiem, kuriem būve paredzēta, ievērojot arī tās prasības, kas būvei tiek izvirzītas, pamatojoties uz Latvijas Republikas normatīvo aktu prasībām attiecībā uz konkrētās būves funkcionālo nozīmi.
   3. Izmaiņas Darba daudzumos Pasūtītājs var veikt pēc savas iniciatīvas. Izmaiņas jāsaskaņo ar Būvuzraugu un Autoruzraugu, kā arī par to savlaicīgi jāinformē Izpildītājs.
   4. Ja tiek veiktas izmaiņas projekta dokumentācijā, Pasūtītājs ir tiesīgs rakstveidā pieprasīt, lai to rezultātā, tiek veiktas izmaiņas Darbos. Pēc šāda pieprasījuma saņemšanas Izpildītājam ir pienākums izdarīt Pasūtītāja pieprasītās izmaiņas veicamajos Darbos.

Ja Pasūtītāja pieprasītās izmaiņas neprasa būtiskas izmaiņas (ne vairāk kā 15%) Darbu apjomā, Izpildītāja pienākums ir veikt Pasūtītāja pieprasītās izmaiņas.

Puses apliecina, ka šī Līguma punkta noteikumi nav attiecināmi uz situācijām, kad izmaiņas tiek pieprasītas sakarā ar Izpildītāja nepienācīgi veiktiem pienākumiem un/vai kompetentu valsts vai pašvaldības iestāžu vai amatpersonu prasībām, un/vai izmaiņām normatīvajos aktos, jo šajos gadījumos Izpildītājs nepieciešamās izmaiņas veic bez tiesībām uz izmaiņām Darbu izpildes termiņos un/vai atlīdzības apmērā.

* 1. Pasūtītājs ir tiesīgs jebkurā brīdī šī Līguma spēkā esamības laikā, rakstveidā par to paziņojot Izpildītājam, samazināt saskaņā ar šo Līgumu veicamo Darbu apjomu par ne vairāk kā 30% (atbilstoši Būvprojektam tajās sadaļās, kas saskaņotas būvvaldē).

Ja Pasūtītājs samazina veicamo Darbu apjomu, attiecīgi samazinās arī Izpildītājam izmaksājamā atlīdzības summa, pēc šajā Līgumā un tā pielikumos iesniegtajā Izpildītāja piedāvājumā norādītajiem izcenojumiem. Ja Pasūtītājs Līguma izpildes laikā maina Darbu vai konstrukciju, materiālu apjomus uz mazākiem apjomiem, vai arī tā veidus, risinājumus, un Izpildītājs jau ir veicis nepieciešamo materiālu vai iekārtu pasūtījumu, vai veicis atbilstošus Darbus, saskaņā ar sākotnējām Pasūtītāja prasībām, un šo izmaiņu rezultātā Darbu veikšanai vairs nav nepieciešami iepriekš pasūtītie materiāli vai iekārtas, vai izpildītie Darbi, bet Izpildītājam nav iespēju attiecīgos pasūtījumus atcelt jeb šāda atcelšana ir nesamērīgi dārga, tad Pasūtītājs kompensē Izpildītājam izdevumus, kas saistīti ar iepriekšminēto konstrukciju, materiālu iegādi (ar nosacījumu, ka tie nodoti Pasūtītāja īpašumā) vai Darbu izpildi.

* 1. Darba apjomi var tikt samazināti sekojošos gadījumos:
     1. Pasūtītājs patur tiesības veikt izmaiņas būvdarbu apjomos un risinājumos (piem. seguma izbūve, kabeļu risinājumi u.c.) 15 % apmērā no līgumcenas (attiecas uz visām iepirkuma daļām). Veicot izmaiņas līgumcena tiek mainīta atbilstoši veiktajām izmaiņām.
  2. Līguma grozījumi izdarāmi vienīgi rakstiski. Lemjot par Līguma grozījumu veikšanu, jāievēro Sabiedrisko pakalpojumu sniedzēju iepirkuma likuma 66.panta nosacījumi

**Citi noteikumi**

* 1. Visi strīdi un domstarpības, kas var rasties Līguma izpildes gaitā vai tā atsevišķu punktu izpratnē, tiek risināti sarunu ceļā. Ja sarunu ceļā atrisinājumu viena mēneša laikā nav iespējams panākt, tad strīds var tikt nodots risināšanai Latvijas Republikas tiesā, piemērojot Latvijas Republikas tiesību aktus.
  2. Līgumā izveidotais noteikumu sadalījums pa sadaļām ar tām piešķirtajiem nosaukumiem ir izmantojams tikai un vienīgi atsaucēm un nekādā gadījumā nevar tikt izmantots vai ietekmēt Līguma noteikumu tulkošanu.
  3. Līgumam tiek pievienoti zemāk uzskaitītie dokumenti, kas ir Līguma pielikumi un neatņemama sastāvdaļa:
     1. Tehniskā specifikācija – 1.pielikums uz 7 (septiņām) lapām;
     2. Būvdarbu tāme – 2. pielikums uz 11 (vienpadsmit) lapām;
     3. Darbu izpildes laika grafiks – 3.pielikums uz 2 (divām) lapām;
     4. Izpildītāja Piedāvājums – 4. pielikums uz 2 (divām) lapām.
  4. Līgums sagatavots latviešu valodā 2 (divos) eksemplāros uz 37 (trīsdesmit septiņām) lapām, viens Līguma eksemplārs glabājas pie Pasūtītāja, viens pie Izpildītāja. Visiem Līguma eksemplāriem ir vienāds juridisks spēks.

1. **Pušu rekvizīti**

|  |  |
| --- | --- |
| **Pasūtītājs** | **Izpildītājs** |
| Pašvaldības SIA „Ventspils reiss”  PVN reģ. nr. LV40003333256 Robežu iela 7,Ventspilī, LV-3601 Norēķina konta nr.: LV43TREL990457000100B  Banka: Valsts kase | SIA “Ventbetons-V”  PVN reģ. nr. LV41203027827  Lāčplēša iela 9, Ventspils, LV-3601  Norēķinu konta Nr.  LV87HABA0551037732421  Banka: AS Swedbank |
| \_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_ |
| Arturs Lieģis | Aldis Stankevičs |

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU